Document ID: 32013D0063

VYKONÁVACIE ROZHODNUTIE KOMISIE
z 24. januára 2013,
ktorým sa prijímajú usmernenia na vykonávanie osobitných podmienok v prípade zdravotných tvrdení ustanovených v článku 10 nariadenia Európskeho parlamentu a Rady (ES) č. 1924/2006
(Text s významom pre EHP)
(2013/63/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1924/2006 z 20. decembra 2006 o výživových a zdravotných tvrdeniach o potravinách (1), a najmä na jeho článok 10 ods. 4,
keďže:
(1)
V článku 10 ods. 4 nariadenia (ES) č. 1924/2006 sa stanovuje možnosť prijať usmernenia o vykonávaní daného článku v súvislosti s osobitnými podmienkami týkajúcimi sa zdravotných tvrdení.
(2)
Tak vnútroštátne kontrolné orgány, ako aj prevádzkovatelia potravinárskych podnikov predniesli otázky o vykonávaní článku 10 ods. 2 a 3 nariadenia (ES) č. 1924/2006. S cieľom zabezpečiť konzistentnosť pri uplatňovaní uvedených ustanovení, uľahčiť prácu kontrolných orgánov a zabezpečiť väčšiu jasnosť a istotu pre hospodárske subjekty je vhodné vydať usmernenia.
(3)
Vnútroštátne kontrolné orgány a prevádzkovatelia potravinárskych podnikov by mali zohľadniť usmernenia stanovené v prílohe k tomuto rozhodnutiu. So zainteresovanými stranami, najmä prevádzkovateľmi potravinárskych podnikov a skupinami spotrebiteľov, sa konzultovalo 12. októbra 2012.
(4)
Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat (2),
PRIJALA TOTO ROZHODNUTIE:
Článok 1
Usmernenia na vykonávanie článku 10 nariadenia (ES) č. 1924/2006 sú ustanovené v prílohe k tomuto rozhodnutiu.
Článok 2
Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
V Bruseli 24. januára 2013

Labels: 0
3
17